Det kan godt lade sig gøre at bekæmpe hjemløshed. Det har Aalborg Kommune bevist. Siden de danske hjemløse blev "opdaget" af socialminister Karen Jespersen (S) i 1990'erne har Aalborg Kommune arbejdet målrettet på at skaffe boliger til alle hjemløse. Det betyder, at der i dag ikke længere er nogen, som overnatter på gaden eller banegården i den nordjyske by, oplyser bladet Hus Forbi, som i en artikel sætter fokus på nogle af Aalborgs ca. 25 hjemløsetilbud. Men der er ingen udsigter til, at kommunens mange gadeplansmedarbejdere bliver arbejdsløse lige med det samme, oplyser Per Thomsen, der er leder af "Brobyggerselskabet - De Udstødte", som er en afdeling under Social- og Sundhedsforvaltningen. - Der er aldrig noget samfund, vi kender fra historisk tid, der helt har løst problemet med hjemløse. Men vi gør det, at når der dukker folk op i byen, som begynder at sove udendørs, så bliver de med det samme kontaktet af vores meget effektive, opsøgende gadeplansmedarbejdere. Socialministeriet har udpeget Aalborg Kommune til at være en mønsterkommune, når det gælder indsatsen for socialt udsatte. Derfor har kommunen netop modtaget 20 mio. kr. ekstra til nye initiativer i forhold til socialt udsatte personer. Og dem er der ifølge Per Thomsen skønsmæssigt 200-300 af i Aalborg. /ritzau/
Aalborg Kommune viser vejen, når det gælder indsatsen for socialt udsatte